गण्डकीलाई १–० ले हराउँदै आर्मी फुटबलको उपाधि नजिक
डिफेन्डिङ च्याम्पियन आर्मीले सब्स्टिच्युट सुदिल राईको गोलमा आयोजक गण्डकी प्रदेशलाई १–० गोल अन्तरले हराएर नवौं राष्ट्रिय खेलकुद अन्तर्गत पुरुष फुटबलको फाइनलमा स्थान बनाएको छ ।
पोखरा — डिफेन्डिङ च्याम्पियन आर्मीले सब्स्टिच्युट सुदिल राईको गोलमा आयोजक गण्डकी प्रदेशलाई १–० गोल अन्तरले हराएर नवौं राष्ट्रिय खेलकुद अन्तर्गत पुरुष फुटबलको फाइनलमा स्थान बनाएको छ ।पोखरा रंगशालामा भएको पहिलो सेमिफाइनलमा सुदिलले ५८ औं मिनेटमा खेलको एक मात्र गोल गरेका थिए । श्रीमान थापाको क्रसमा गण्डकीका गोलकिपर दीप कार्कीले रोकेको बललाई सुदिलले पोष्टको दिशा दिँदै आर्मीलाई लगातार तेस्रोपल्ट फाइनलमा पुर्‍याएका हुन् ।ग्रोइनको समस्याको कारण कप्तान भरत खवासको स्थान लिँदै सुदिल २४ औं मिनेटमा मैदानमा प्रवेश गरेका थिए । मनबहादुर तामाङको कप्तानीमा उत्रिएको गण्डकीमाथि आर्मी प्रभावशाली देखिएको थियो । थप केही अवसर सिर्जना गरेपनि गोल थप्न सकेन ।लगातार तेस्रोपल्ट फाइनल पुगेको आर्मीले विकसा तामाङको गोलमा पुलिसलाई १–० ले हराएर आठौं संस्करणमा स्वर्ण जितेको थियो भने सातौंको फाइनलमा एपीएफविरुद्ध हार बेहोरेको थियो । दोस्रो सेमिफाइनलमा सुदूरपश्चिम र एपीएफको प्रतिस्पर्धा साढे ३ बजे सुरु हुँदैछ ।